S-212/2016

Mál þetta, sem dómtekið var 30. síðasta mánaðar, var höfðað með ákæru lögreglustjórans á höfuðborgarsvæðinu, útgefinni 14. þess mánaðar, á hendur E-x-x V-x-x, kt. 000000-0000, Nýbýlavegi 86 í Kópavogi, „fyrir eftirtalin umferðarlagabrot, með því að hafa:

1. Laugardaginn 28. nóvember 2015 ekið bifreiðinni [...] án þess að hafa öðlast ökurétt og undir áhrifum áfengis (í blóði mældist vínandamagn 1,57 ‰) norður Reykjanesbraut í Garðabæ, við Vífilstaðaveg, þar sem lögregla hafði afskipti af ákærða.

[...]

Telst brot þetta varða við 1., sbr. 3. mgr. 45. gr. og 1. mgr. 48., allt sbr. 1. mgr. 100. gr. umferðarlaga nr. 50/1987 með áorðnum breytingum.

2. Laugardaginn 5. desember 2015 ekið bifreiðinni [...] sviptur ökurétti og undir áhrifum áfengis (í blóði mældist vínandamagn 1,77 ‰) vestur Eiðsgranda í Reykjavík, við Rekagranda, þar sem lögregla stöðvaði aksturinn.

[...]

Telst brot þetta varða við 1., sbr. 3. mgr. 45. gr. og 1. mgr. 48., allt sbr. 1. mgr. 100. gr. umferðarlaga nr. 50/1987 með áorðnum breytingum.

3. Föstudaginn 11. desember 2015 ekið bifreiðinni [...] sviptur ökurétti um Hólshraun í Hafnarfirði, á bifreiðaplani við Fjarðarkaup og að hafa ekið bifreiðinni umrætt sinn án þess að nota öryggisbelti.

[...]

Telst brot þetta varða við 1. mgr. 48. gr. og 1. mgr. 71. gr., allt sbr. 1. mgr. 100. gr. umferðarlaga nr. 50/1987 með áorðnum breytingum.

4. Föstudaginn 11. desember 2015 ekið bifreiðinni [...] sviptur ökurétti og undir áhrifum áfengis (í blóði mældist vínandamagn 2,00 ‰) suður Kringlumýrarbraut í Reykjavík, að Nýbýlavegi 86 í Kópavogi, þar sem lögregla hafði afskipti af ákærða.

[...]

Telst brot þetta varða við 1., sbr. 3. mgr. 45. gr. og 1. mgr. 48., allt sbr. 1. mgr. 100. gr. umferðarlaga nr. 50/1987 með áorðnum breytingum.

5. Föstudaginnn (sic.) 8. janúar 2016 ekið bifreiðinni [...] sviptur ökurétti um Dalshraun í Hafnarfirði, við World Class, og að hafa ekið bifreiðinni umrætt sinn án lögboðinnar vátryggingar.

[...]

Telst brot þetta varða við 1. mgr. 48. gr. og 1. mgr. 93. gr., allt sbr. 1. mgr. 100. gr. umferðarlaga nr. 50/1987 með áorðnum breytingum.

6. Mánudaginn 8. febrúar 2016 ekið bifreiðinni [...] sviptur ökurétti, án þess að nota öryggisbelti, undir áhrifum áfengis (í blóði mældist vínandamagn 2,36 ‰) um Álfhólsveg í Kópavogi, við hús nr. 57, þar sem lögregla stöðvaði aksturinn og að hafa ekið bifreiðinni umrætt sinn án lögboðinnar vátryggingar.

[...]

Telst brot þetta varða við 1., sbr. 3. mgr. 45. gr., 1. mgr. 48. gr., 1. mgr. 71. gr. og 1. mgr. 93. gr., allt sbr. 1. mgr. 100. gr. umferðarlaga nr. 50/1987 með áorðnum breytingum.

7. Sunnudaginn 28. febrúar 2016 ekið bifreiðinni [...] sviptur ökurétti og undir áhrifum áfengis (í blóði mældist vínandamagn 2,18 ‰) um Suðurhellu í Hafnarfirði, við hús nr. 6, þar sem lögregla hafði afskipti af ákærða og að hafa ekið bifreiðinni umrætt sinn án lögboðinnar vátryggingar.

[...]

Telst brot þetta varða við 1., sbr. 3. mgr. 45. gr., 1. mgr. 48. gr. og 1. mgr. 93. gr., allt sbr. 1. mgr. 100. gr. umferðarlaga nr. 50/1987 með áorðnum breytingum.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar skv. 101. og 102. gr. laga nr. 50/1987, sbr. 25. og 26. gr. laga nr. 44/1993, sbr. 18. gr. laga nr. 66/2006.“

Um málsatvik er skírskotað til framangreindrar ákæru.

Ákærði hefur fyrir dómi skýlaust játað háttsemi sína og var því farið með málið samkvæmt 164. gr. laga um meðferð sakamála nr. 88/2008 og það tekið til dóms án frekari sönnunarfærslu eftir að sækjanda og ákærða hafði verið gefinn kostur á að tjá sig í stuttu máli um lagaatriði og ákvörðun viðurlaga.

Sannað er með skýlausri játningu ákærða, sem er í samræmi við framlögð sakargögn, að hann hafi gerst sekur um þá háttsemi sem saksókn á hendur honum tekur til samkvæmt framansögðu, þó þannig að til samræmis við bókun sækjanda þess efnis við þingfestingu málsins, liggur fyrir samkvæmt gögnum málsins að ákærði framdi brot það sem um getur í sjöunda tölulið ákærunnar laugardaginn 27. febrúar 2016, en ekki sunnudaginn 28. þess mánaðar líkt og í þar greinir. Að þessu gættu er ákærði sakfelldur fyrir brot sín og eru þau réttilega heimfærð til refsiákvæða í ákærunni. Ákærði hefur því unnið sér til refsingar.

Samkvæmt framlögðu sakavottorði gekkst ákærði undir sektargreiðslu og tímabundna sviptingu ökuréttar með sátt hjá lögreglustjóra 10. október 2014, fyrir akstur án þess að hafa öðlast ökuréttindi og undir áhrifum áfengis. Með dómi 25. nóvember á síðasta ári var hann dæmdur í sex mánaða fangelsi, skilorðsbundið til tveggja ára, og sviptur ökurétti í fimm ár frá birtingu dóms að telja, fyrir ýmis brot gegn ákvæðum umferðarlaga, lögreglulaga og almennra hegningarlaga, þar á meðal fyrir að aka í nokkrum tilvikum undir áhrifum áfengis og sviptur ökurétti. Brotin í fyrsta ákærulið í máli þessu framdi ákærði eftir að dómurinn 25. nóvember 2015 gekk, en áður en sá dómur var birtur ákærða 2. desember sama ár og fólu þau brot því ekki í sér rof á skilorði. Með brotunum í ákæruliðum tvö til sjö hefur ákærði hins vegar rofið skilyrði fyrir frestun á fullnustu refsingar dómsins. Samkvæmt framangreindu og með vísan til 60. gr. almennra hegningarlaga nr. 19/1940, er refsing dómsins frá 25. nóvember 2015 því nú tekin upp og dæmd með þeirri refsingu sem ákærða verður nú gerð. Eftir því og að framangreindum sakaferli ákærða virtum, sbr. 5. tl. 1. mgr. 70. gr. þeirra laga, og samkvæmt 77. gr. sömu laga, þykir refsing ákærða hæfilega ákveðin fangelsi í níu mánuði og skal fullnusta hennar bundin skilorði á þann veg sem nánar greinir í dómsorði.

Með vísan til 3. mgr., sbr. 1. mgr. 101. gr. og upphafsákvæðis 1. mgr. 102. gr. umferðarlaga, verður ákærði jafnframt sviptur ökurétti ævilangt.

Á grundvelli 1. mgr. 218. gr. laga nr. 88/2008 verður ákærði dæmdur til að greiða sakarkostnað málsins, samkvæmt framlögðu yfirliti um slíkan kostnað og með stoð í öðrum gögnum málsins, svo sem greinir í dómsorði.

H-kk-nf Þ-kk-nf, aðstoðarmaður dómara, dæmir mál þetta.

D ó m s o r ð:

Ákærði, E-x-x V-x-x, sæti fangelsi í níu mánuði, en fresta skal fullnustu sex mánaða refsingarinnar og falli sá hluti hennar niður að liðnum tveimur árum frá uppsögu dóms þessa að telja, haldi ákærði almennt skilorð 57. gr. almennra hegningarlaga nr. 19/1940.

Ákærði er sviptur ökurétti ævilangt.

Ákærði greiði 181.283 krónur í sakarkostnað.

H-kk-nf Þ-kk-nf